Taarikey 1na.
16.
Waatoo kaŋ Izirayel borey koy Irkoy sundukoo zaa kate, i nʼa daŋ hukkumoo kaŋ Dawda nʼa cin a se gundoo ra. I na sargari kukuranteyaŋ nda alaafiya teendi sargariyaŋ kaa Irkoy jine. 
Waatoo kaŋ Dawda na sargari kukurantey nda alaafiya teendi sargarey kaa ka ben, a gaara jamaa se Abadantaa maaɲoo ga. 
Woo banda ga, a na takula foo, nda teenay gabante foo, nda alaneb-ize koga gabante foo noo Izirayel boro foo kul se, woy nda aru. 
Dawda na Lewi boroyaŋ suuba kʼi daŋ Abadantaa sundukoo goyoo ra, i ma Abadantaa, Izirayel Koyoo šifa, ka albarka tee a se, kʼa saabu. 
Asaf ti ngi jineboraa, Zakariya goo dumaa ga, nda Yeyiyel, nda Šemiramot, nda Yehiyel, nda Matitiya, nda Eliyab, nda Benaya, nda Obed-Edom, Yeyiyel. Kurbukarkawyaŋ nda kuntijikarkawyaŋ no. Asaf ga guuruyaŋ kaŋ ga kara-kara hẽenandi. 
Sargari juwalkey kaŋ ti Benaya, nda Yahaziyel, i na waatoo kul tee i ga laati beeri hẽenandi Irkoy amaanaa sundukoo jine. 
Hanoo din ti cee jinaa kaŋ Dawda na Asaf nda nga armey daŋ i ma Abadantaa saabu ka nee: 
Wa Abadantaa saabu, war ma maaɲoo cee! wa nga teegoyey bayrandi jamawey ra! 
Wa don a se, wa don kʼa saabu, wa nga goy kayfantey kul har borey se! 
Wa fooma nda nga maa henanantaa, yala borey kaŋ ga Abadantaa ceeci biney ma ɲaali! 
Wa Abadantaa nda nga gaaboo ceeci, war ma nga ndumoo ceeci waati kul! 
Wa hongu haya kayfantey kaŋ a nʼi tee, nda nga kayfey nda nga miɲoo ciitey, 
war kaŋ ti Izirayel, nga tamoo hayroo, war kaŋ ti Yakuba izey kaŋ a nʼi suuba! 
Nga ti Abadantaa, ir Koyoo, nga hantumey kaŋ kayandi goo laboo kul ga. 
War ma hongu nga amaanaa waati kul, yaamaroo kaŋ a nʼa noo alwadda zenber (1.000) se, 
woo kaŋ a nʼa daŋ nga nda Ibirahima game, nda žeeyanoo kaŋ a nʼa tee Isiyaka se. 
A nʼa kayandi sanda ašariya Yakuba se, kʼa tee amaana duumante Izirayel se. 
A nee: «Ay ga kaa ka ni noo Kanaŋ gandaa, a ma tee war tuboo, a ma tee war wane.» 
Alwaatoo din, boro hinna kaccu no, war si boobo, war goo yawtaray ra no din. 
I ga yaara gandawey nda cere game, ka hun ganda foo ra ka koy affoo ra. 
Amma Irkoy mana naŋ boro kul mʼi šiita, a citi kokoyyaŋ ga ngi maaganda. 
A nee: «War masi tuku agay suubantey kaŋ yonandi ga, war masi albasi tee agay annabey se!» 
Laboo kul cere ra, ma don Abadantaa se! Zaari kul war ma alhabaroo har kaŋ ti nga ti Hallasikaa. 
Wa nga daržaa har dumey kul game, wa nga goy kayfantey har gandawey kul ra. 
Zama Abadantaa ga beeri, a ga hanse ka saabandi, a ga hunburandi ka bisa koyey kul. 
Zama jamawey kul koyey manʼti kala taari koyyaŋ, amma Abadantaa ka beenaa tee. 
Beeray nda darža manʼti kala nga wane, hinay nda ɲaali ga duwandi nga gorodogoo ra. 
Jamawey alaayan beerey, wa beeray nda hini daŋ Abadantaa se, wʼi daŋ a se! 
Wa Abadantaa noo nga maaɲoo daržaa, wa kate gomniyaŋ, wa huru Abadantaa do, Wa sujudu Abadantaa se kaŋ henanyanoo ga dii garaw. 
Laboo kul borey ma jijiri Abadantaa jine, aduɲɲa ga kay nga dogoo ra, a si ɲuuti. 
Yala beenaa ma ɲaali! Laboo ma farhã ka bayrandi dumey se ka nee kaŋ Abadantaa ti kokoy, 
yala teekoo nda haya kul kaŋ goo a ra ma dunduŋ! Yala hawsaa nda haya kul kaŋ goo a ra ma ɲaali kaati beeri tee! 
Waatoo din hawsaa tuurey ga kaati nda ɲaali Abadantaa jine, zama a goo ma kaa ka laboo ciiti. 
Wa Abadantaa šifa, zama a ga boori, nga borohennataraa si ben abada! 
Koyne mo war ma nee: «Ir Hallasikaa Irkoy, ir hallasi! Ir marga, ir kaa gandawey kabey ra hala ir ma duu ka ni maa henanantaa saabu, ka fooma nda ni saabuyanoo.» 
Albarka ma bara Abadantaa, Izirayel Koyoo se, za abada hala abada! Waatoo din jamaa kul nee: «Amin!» I na Abadantaa saabu. 
Woo banda ga, Dawda na Asaf nda nga armey naŋ Abadantaa amaanaa sundukoo jine, i ma cindi ka goy sundukoo jine waati kul, zaari kul goyoo kaŋ ga hima ka teendi, i gʼa tee. 
A na Obed-Edom nda nga arma woydu cindi yaaha (68) kar i ga nda Obed-Edom kaŋ ti Yedutun izʼaroo, nga nda Hosa, ngi ti hugoo miɲoo lakkalkey. 
Abadantaa gorodogoo kaŋ goo hodaddaa boŋ kaŋ goo Gabawoŋ, Dawda na sargari juwalkaa Sadok nda nga arma sargari juwalkaw cindey daŋ i ma koy no din, 
hala i ma sargari kukuranteyaŋ kaa waati kul sargari kukurantey tonadogoo ra Abadantaa maaɲoo ga, cijin nda zaari, i ma hayaa kul tee kaŋ hantumandi Abadantaa ašariyaa ra kaŋ nda a na Izirayel yaamar. 
Hemaŋ nda Yedutun goo borey din ra, ngi nda borey kaŋ suubandi ka maaɲey har, kaŋyaŋ ga cindi ka Abadantaa saabu, nga borohennataraa si ben abada! 
Hemaŋ nda Yedutun kone laati beeriyaŋ goo, nda guuruyaŋ kaŋ ga kara-kara, nda hooray jinay cindiyaŋ ga hanga saabuyan dooney bande. Yedutun izʼarey no ma hukkumoo miɲoo lakkal. 
Woo banda ga, jamaa kul koy ngi hugey do, Dawda willi nga do, a koy gaara nga hugoo borey se. 
