Zaburey.
119.
Borey duu gomni kaŋ ga dira henanyan ra, wey kaŋ ga dira Abadantaa ašariyaa bande. 
Borey duu gomni kaŋ ga nga seedetarawey dii, i gʼa ceeci nda ngi biney kul. 
Hakiika, i si šerretaray jaŋay tee, i ga hanga nga fondawey. 
Nʼna ni hayey gorandi kaŋ nʼnʼi har hala boro mʼi gana nda anniya. 
Yala ay fondawey ma tabati, hala ya ni hantumey dii. 
Woo ga, ay si haw, nda ay ga lakkal daŋ ni yaamarey kul se. 
Ay ga ni šifa nda bine šerrante, ka ni šerretaraa hantumey kaŋ kayandi caw. 
Ay ga baa ya ni hantumey dii, masʼay yala ba kayna! 
Taka foo nda soogo ga nga dira takaa henanandi? Kala a ma dira ka sawa nda ni meešennoo. 
Ay ga ni ceeci nda ay binoo kul, masi naŋ ya dere ka mooru ni yaamarey! 
Ay ga ni meešennoo jisi ay binoo ra hala ya si duu ka zunubu tee ni ga. 
Albarka ma bara ma ne, Abadantaa! Ay cawandi ni hantumey! 
Ay miɲoo ga hantumey kul kaŋ kayandi deede kaŋ ni miɲoo nʼi har. 
Ɲaali nda ay ga dira ni seedetarawey bande, ni mma nee kaŋ alman beeri bara ya ne. 
Ay ga miile hayey kaŋ nʼnʼi har ga, ka lakkal daŋ ni fondawey se. 
Ni hantumey ti ay ɲaaloo, ay si dirɲa ni meešennoo. 
Haya henna tee ya ne, agay, ni tamoo hala ya duu ka huna, de ya duu ka ni meešennoo dii! 
Ay moɲey feeri hala ya haya kayfantey honnay kaŋ goo ni ašariyaa ra! 
Ay manʼti kala yaw laboo ga, masi ni yaamarey tugu ya ne. 
Boonay no mʼay kankam ka koy ni hantumey kaŋ kayandi here. 
Nʼga kašeta boro hundi beerey ga, laali hayayaŋ no, kaŋ mooru ni yaamarey. 
Haawi nda kaynayan zaa ay boŋ, zama ay ga ni seedetarawey dii. 
Ba nda boŋkoyniyaŋ goro ka hawandifutay ay ga, agay, ni tamoo, ay ga miile ni hantumey ga. 
Ni seedetarawey, ngi ti ay ɲaaloo, ngi ti ay hoyraykey. 
Ay hundoo denji laboo ga, ay hunandi ka sawa nda ni šennoo! 
Ay nʼay dira takawey deede ma ne, nʼnʼay zaabi. Ay cawandi ni hantumey! 
Ay fahamandi hayey kaŋ nʼnʼi har maanaa, ay ga miile ni teegoy kayfantey ga. 
Ay hundoo ga hẽe nda binehẽenay, ay tunandi ka sawa nda ni meešennoo! 
Ay moorandi taari fondo, alhormo tee ya ne ka ni ašariyaa bayrandi ya ne! 
Ay na laadirtaray fondaa suuba, ay ga dira ka sawa nda ni hantumey kaŋ kayandi. 
Ay ga hawa ni seedetarawey ga. Abadantaa, masi naŋ ya haw! 
Ay ga zuru ni yaamarey fondaa bande, zama nʼnʼay lakkaloo feeri. 
Abadantaa, ay cawandi ya dira ni hantumey bande, de ay gʼi dii hala benantaa ga. 
Ay noo lakkal, ay ga ni ašariyaa gana, de ay gʼa dii nda ay binoo kul. 
Ay dirandi ni yaamarey fondaa bande, zama fondaa din ti ay ɲaaloo. 
Ay binoo hangandi ni seedetarawey bande, a masi hanga alman bande. 
Ay moɲey kaa haya yaadawey gunayanoo ga, ay hunandi ni fondaa ga! 
Ni šennoo kaŋ ga boro cawandi ni hunburaa tabatandi ay ra, agay, ni tamoo. 
Ay moorandi kaynandoo kaŋ gʼay hunburandi, zama ni hantumey kaŋ kayandi ga boori. 
Nga ne, ay ga hayey boonay kaŋ nʼnʼi har, ay hunandi ni šerretaraa ra! 
Abadantaa, yala ni borohennataraa ma kaa hala ay do, ni hallasiroo ma kaa ay do nda takaa kaŋ nʼnʼa har! 
Woo ra ay ga hin ka boraa zaabi kaŋ gʼay kaynandi, zama ni meešennoo ga ay ga felle. 
Masi cimoo šennoo hoobu kʼa kaa ay miɲoo ra, zama ay ga tammahã ni hantumey kaŋ kayandi ga. 
Ay ga duumi ka ni ašariyaa dii waati kul hala abada. 
Ay ga dira feeriyan ra, zama ay ga hayey ceeci kaŋ nʼnʼi har. 
Ay ga ni seedetarawey har kokoyey jine, ay si haw. 
Ni yaamarey ti ay ɲaaloo, ay ga bagʼey. 
Ay gʼay kabey jer ni yaamarey se, ay ga bagʼey, ay ga miile ni hantumey ga. 
Hongu šennoo kaŋ nʼnʼa har agay, ni tamoo se, šennoo kaŋ ga nʼnʼay tammahãndi. 
Ay zaraboo ra, nga ti ay bineyaynandiroo, ni meešennoo nʼay hunandi. 
Boro foomanteyaŋ hanse kʼay fude, ay si šiiri ni ašariyaa se. 
Abadantaa, ay ga honga ni cee jinaa hantumey kaŋ kayandi, ay ga duu bineyaynandiyan. 
Ay hanse ka dukur boro laaley maaganda kaŋyaŋ ga ni ašariyaa naŋ. 
Hugoo kaŋ ra ay ga yawzunbay nga ra ay ga ni hantumey ka dooni dunbu. 
Cijinoo ra ay ga hongu ni maaɲoo, Abadantaa, ay ga ni ašariyaa dii. 
Woo ti haya kaŋ ay gʼa tee, zama ay ga hayey dii kaŋ nʼnʼi har. 
Abadantaa, ay gʼa har, ay bagaa manʼti kala ya ni meešenney dii. 
Ay goo ma ni alhormaa ceeci nda ay binoo kul, hinna ya ne ka sawa nda woo kaŋ nʼnʼa har. 
Ay miile ay hunaroo ga, kʼay dira takaa willi kate ni seedetarawey do. 
Ay ga cahã, ay si yay ka ni yaamarey dii. 
Boro laaley karfey nʼay kuubi kʼay bere, ay si dirɲa ni ašariyaa. 
Cijinbine ay ga tun ka ni šifa ni šerretaraa hantumey kaŋ kayandi maaganda. 
Ay manʼti kala borey kul kaŋ ga hunbur ni ceroo nda borey kaŋ ga hayey dii kaŋ nʼnʼi har. 
Abadantaa, ni borohennataraa ga laboo too met. Ay cawandi ni hantumey! 
Nʼna haya henna tee agay, ni tamoo se, ka sawa nda ni meešennoo, Abadantaa. 
Lakkal henna nda bayray cawandi ya ne, zama ay nʼay naanaa daŋ ni yaamarey ra. 
Ay cindi ka hun fondaa ga waatoo kaŋ ya na zarabi, amma sohõ ay ga ni meešennoo dii. 
Nʼga boori, nʼga gomni tee. Ay cawandi ni hantumey! 
Foomanteyaŋ gʼay maaɲoo hasara nda taari, agay, ay ga hayey dii kaŋ nʼnʼi har nda ay binoo kul. 
Ngi lakkaley nka daaba, agay, ni yaamarey ti ay ɲaaloo. 
Zaraboo boori ya ne hala ya ni hantumey caw. 
Ay baa ni miɲoo ašariyaa ka bisa wura nda nzorfu kaaray tamma zenberyaŋ. 
Ni kabey kʼay tee, ngi kʼay hanse, ay noo lakkal hala ya ni yaamarey caw. 
Borey kaŋ ga hunbur ni ga dii agay, i ga ɲaali, zama ay ga naata ni meešennoo ga. 
Abadantaa, ay ga bay kaŋ ni hantumey kaŋ kayandi ga šerre, ni laadirtaraa ra nʼnʼay zarabandi. 
Ay gʼa wiri ni ga, ni laadirtaraa ma tee ay bineyaynandiroo, sanda takaa kaŋ nda nʼnʼa har agay, ni tamoo se. 
Ni tamallawey ma kaa ay ga hala ya duu ka huna, zama ni ašariyaa ti ay ɲaaloo! 
Yala i ma haw, boro foomantey kaŋ gʼay zarabi yaada! Agay, ay ga miile hayey ga kaŋ nʼnʼi har. 
Yala borey kaŋ ga hunbur ni ma willi kate ay ga, wey kaŋ ga ni seedetarawey bay! 
Yala ay binoo ma ni hantumey gana ka timme, hala ya si duu ka haw! 
Ay hundoo ga hanse ka ni hallasiroo boonay, ay ga naata ni meešennoo ga. 
Ay moɲey ga ni meešennoo boonay, ay nee: «Waati foo no nʼgʼay binoo yaynandi?» 
Ba nda ay tee sanda hunbar kaŋ goo dullu ra, ay si dirɲa ni hantumey. 
Macin ti agay, ni tamoo aloomuroo hinnaa? Waati foo no nʼgʼay gurzugaykey ciiti? 
Boro foomanteyaŋ ga guusuyaŋ fanši ay jine, woo ti haya kaŋ ni ašariyaa si yadda a ga. 
Ni yaamarey kul ti cimi. I gʼay gurzugay yaada, ay faaba! 
Haya kayna i gʼay benandi laboo ga, amma agay, ay si hayey naŋ kaŋ nʼnʼi har. 
Ay hunandi ka sawa nda ni borohennataraa hala ya ni miɲoo seedetaraa dii. 
Hala abada, Abadantaa, ni meešennoo ga tabati beenaa ra! 
Ni laadirtaraa ga cindi zaman ka koy zaman. Nʼna laboo gorandi, a ga cindi dogoo ra. 
Ni hantumey kaŋ kayandi ga, hayey ga bara hõ, zama haya kul si goy kala ni se. 
Nda a gar ni ašariyaa nka mana tee ay ɲaaloo, woo ga, ay ga dere ay zaraboo ra. 
Ay si dirɲa abada hayey kaŋ nʼnʼi har, zama ngi nda nʼgʼay hunandi. 
Ni wane nda agay, ay hallasi! Zama ay ga hayey ceeci kaŋ nʼnʼi har. 
Boro laalayaŋ gʼay batu hala ngi mʼay derandi, ay ga lakkal daŋ ni seedetarawey se. 
Ay dii kaŋ haya kul kaŋ tee ka timme goo nda kaydoo, amma ni yaamaroo ga hanse ka yilwa. 
Ay ga hanse ka baa ni ašariyaa! Zaaroo kul ay ga miile a ga. 
Ni yaamaroo gʼay tee lakkalkoyni ka bisa agay iberey, zama a goo ay kone hala abada. 
Ay goo nda lakkal ka bisa agay alfagey kul, zama ni seedetarawey ga ay ga miile. 
Ay goo nda fahamay ka bisa aru žeeney, zama ay ga hayey dii kʼi tee kaŋ nʼnʼi har. 
Ay gʼay cewey dii ka hun fondo futu kul ga, ka ni meešennoo dii. 
Ay si hun ni hantumey kaŋ kayandi bande, zama ni no mʼay cawandi. 
Ni šennoo ga kan ay dankaa ga ka bisa yuu kaŋ goo ay miɲoo ra. 
Ni hayey kaŋ nʼnʼi har gʼay noo lakkal, woo se ay ga konna taari fondo kul. 
Ni meešennoo manʼti kala fitilla ay cewey cire, gaay no ay fondaa se. 
Ay žee, ay gʼa too, ay ga ni šerretaraa hantumey kaŋ kayandi dii. 
Ay hanse ka šiita. Abadantaa, ay hunandi ka sawa nda ni meešennoo. 
Abadantaa, ay gʼa wiri ni ga, ay miɲoo sargaroo taa kaŋ ay gʼa kaa nda ay boŋ, ay cawandi ni hantumey kaŋ kayandi. 
Waati kul ay hunaroo goo farrati ra, amma ay si dirɲa ni ašariyaa. 
Boro futuyaŋ ga kumsay hirri ya ne, amma ay si hibi hayey ga kaŋ nʼnʼi har. 
Ni seedetarawey ti ay tuboo hala abada, ngi ti ay binoo ɲaaloo. 
Ay gʼay binoo hangandi a ma dira ni hantumey bande, waati kul hala abada. 
Ay ga konna adamize bine hinkakoyney, ay ga baa ni ašariyaa. 
Ni ti nongoo kaŋ ra ay ga tugu nda ay koraa, ay ga naata ni meešennoo ga. 
Wa mooru ay ga, goy futu teekey, ay gʼay Koyoo yaamarey dii. 
Ay faaba ka sawa nda woo kaŋ nʼnʼa har, de ay ga huna. Masi naŋ ya haw ay naataa ra! 
Ay faaba hala ya duu ka hallasi, de mo ni hantumey bara ay moɲey cire waati kul! 
Nʼga borey kul fur kaŋ mooru ni hantumey, zama ngi dargarey manʼti kala taari. 
Nʼga boro laaley kul tuusu kʼi kaa laboo ga sanda žiibi, woo se ay ga baa ni seedetarawey. 
Ay hamoo ga jijiri ni hunburaa maaganda, ay ga hunbur ni hantumey kaŋ kayandi. 
Ay dira nda cimi nda šerretaray, masʼay kaŋandi ay torrokey kabey ra. 
Kay ya ne, agay, ni tamoo ka gomni tee ya ne. Yala foomantey masʼay torro. 
Ay moɲey ga ni hallasiroo nda ni šerretaraa haryanoo boonay. 
Goy agay, ni tamoo se ka sawa nda ni borohennataraa. Ay cawandi ni hantumey! 
Ni tamoo ti agay, ay noo lakkal hala ya faham ni seedetarawey se. 
Sohõ no Abadantaa ga hima ka tun, i na ni ašariyaa hoo. 
Woo se ay ga baa ni yaamarey ka bisa wura, wura alhakiika. 
Woo se, ay ga hayey kul dii šerrante kaŋ nʼnʼi har, ay ga konna taari fondo kul. 
Ni seedetarawey ga kayfandi, woo se ay hundoo gʼi dii. 
Ni šennoo fahamyanoo ga boro noo gaay, a ga boŋbiyey noo lakkal. 
Ay gʼay miɲoo feeri ka hew haŋ, zama ni yaamarey jawoo goo ay ga. 
Bere ay here, de ma alhormo tee ya ne ka sawa nda hantumoo kaŋ kayandi kaŋ nʼnʼa kayandi borey se kaŋ ga baa ni maaɲoo. 
Woo kaŋ nʼnʼa har mʼa kʼay cee diraa tabatandi, de mo masi naŋ ifutu mʼay juwal. 
Ay feeri kʼay kaa adamizey torroyanoo ra, woo ra ay ga hayey dii kaŋ nʼnʼi har. 
Ni ndumoo annuuraa daŋ agay, ni tamoo ga. Ay cawandi ni hantumey! 
Ay moɲey ga isa hariyaŋ doori, zama borey si ni ašariyaa dii. 
Abadantaa, nʼga šerre, de mo ni ciitey ga henan. 
Nʼna ni seedetarawey gorandi nda šerretaray nda laadirtaray kaaray. 
Ni bajoo alhuzunoo gʼay ŋaa nda kunehere, zama agay nkuwawey dirɲa ni šenney. 
Ni šennoo ga henan, agay, ni tamoo, ay ga bagʼa. 
Ay ga luufu, i sʼay daŋ assal, ay si dirɲa hayey kaŋ nʼnʼi har. 
Ni šerretaraa ga šerre hala abada, ni ašariyaa ti cimi. 
Laazaaba nda binehasaraw duu agay, ni yaamarey ti ay ɲaaloo. 
Hala abada ni seedetarawey ga šerre, ay noo lakkal hala ya duu ka huna. 
Ay ciya nda ay binoo kul, ay zaabi, Abadantaa! Ay ga ni hantumey dii. 
Ay ga ni cee, ay hallasi, hala ya duu ka ni seedetarawey dii. 
Ay tun za alfazaroo mana too, de ay ga kaati ka faaba ceeci, ay ga naata ni šennoo ga. 
Cijinoo waatey kul ay moɲey ga hay ka miile hayaa ga kaŋ nʼnʼa har. 
Haŋajer ya ne ka sawa nda ni borohennataraa! Abadantaa, ay hunandi ka sawa nda ni hantumey kaŋ kayandi. 
Goy futu teekawyaŋ goo ma man kate ay do, i na ngi boŋ moorandi ni ašariyaa. 
Abadantaa, nʼga man, ni yaamarey kul manʼti kala cimi. 
Za zaman ni seedetarawey nʼay bayrandi kaŋ nʼna ni seedetarawey tabatandi hala abada. 
Ay binedooraa guna, ay hallasi, zama ay si dirɲa ni ašariyaa. 
Kay ya ne, ay feeri, ay hunandi ka sawa nda woo kaŋ nʼnʼa har. 
Hallasiroo ga mooru boro laaley, zama i si ni hantumey ceeci. 
Abadantaa, ni tamallawey ga boobo, ay hunandi ka sawa nda ni hantumey kaŋ kayandi. 
Ay gurzugaykey nda agay nkuwawey ga boobo, ay si šiiri ni seedetarawey se. 
Ay ga zanbantey guna nda binehunay, ngi kaŋ si ni meešennoo dii. 
Ma bay kaŋ ay ga baa hayey kaŋ nʼnʼi har. Abadantaa, ay hunandi ka sawa nda ni borohennataraa. 
Ni meešennoo asaasoo manʼti kala cimi, ni šerretaraa hantumey kaŋ kayandi kul ga bara hala abada. 
Bonkoyniyaŋ gʼay gurzugay bila addalil, amma ni meešennoo no mʼay binoo hunburaa tunandi. 
Ay ga ɲaali nda woo kaŋ nʼnʼa har sanda boro kaŋ duu alganiima beeri. 
Ay ga konna taari, ay garsaka a se, ay ga baa ni ašariyaa. 
Cee iyye zaaroo ra ay ga ni saabu ni šerretaraa hantumey kaŋ kayandi maaganda. 
Alaafiya beeri goo borey se kaŋ ga baa ni ašariyaa, haya kul sʼi kaŋandi. 
Abadantaa, ay nʼay naataa daŋ ni hallasiroo ra, ay ga ni yaamarey ka goy. 
Ay hundoo ga ni seedetarawey dii, de mo ay ga hanse ka bagʼey. 
Ay ga hayey kaŋ nʼnʼi har nda ni seedetarawey dii, zama ay dira takaa kul goo ni jine. 
Abadantaa, yala ay kaatoo ma too ni do! Ay noo lakkal ka sawa nda ni meešennoo. 
Yala ay suurandiyanoo ma too ni do! Ay feeri ka sawa nda woo kaŋ nʼnʼa har! 
Yala ni saaburoo ma boobo ay miɲoo ra, zama nʼgʼay cawandi ni hantumey. 
Yala ay miɲoo ma ni meešennoo don, zama ni yaamarey kul ga šerre. 
Yala ni kaboo mʼay faaba, zama ay na hayey suuba kaŋ nʼnʼi har. 
Abadantaa, ay ga hẽe ni hallasiroo bande, ni ašariyaa ti ay ɲaaloo. 
Yala ay hundoo ma huna ka ni saabu, Yala ni hantumey kaŋ kayandi mʼay faaba. 
Ay dere sanda feeji derante. Agay, ni tamoo ceeci, zama ya na dirɲa ni yaamarey. 
